**Deň Zeme – 22. apríl 2021**

Aj počas pandémie a zavretia škôl učitelia a žiaci stále pracujú. Nielenže sme počas posledných mesiacov pripravili nový Environmentálny akčný plán na tému Voda, ale sme vypracovali aj nový Ekokódex na nasledujúce 2 roky. Graficky sa na návrhu podieľali žiaci Kristínka Páleníková a Marek Vavrúš s I. AD.

Rozhodli sme osláviť aj taký sviatok ako je Deň Zeme dištančnou formou.

Koordinátorka projektu Ing. Jakubcová zvolila formu rovesníckeho vzdelávania cez MS TEAMS. Pripojilo sa 19 žiakov I. ročníka a prizvaní hostia.

**Program:**

1. Čo je Deň Zeme a odkedy sa oslavuje?
2. Naša škola ako Zelená škola – čo to pre nás znamená?
3. Čo je projekt Elektroodpad a prečo sme sa zapojili.
4. Elektroodpad – čo s ním ? U nás aj vo svete.
5. Záverom - A čo s tým môžeme urobiť my?

V prvých dvoch bodoch sme sa oboznámili s myšlienkami a cieľmi projektov Zelenej školy a zapojenia sa našej školy do týchto aktivít.

V ďalších bodoch nás oboznámili študentky Anetka Palšovičová a Sofia Luščanová (I.AD) o projekte Elektroodpad, do ktorého sme sa tento rok zapojili. Pripravili si prezentácie o problematike Elektroodpadu na Slovensku a recyklácii Elektroodpadu. Tiež sme vyhodnotili dotazník, ktorý sme pripravili pre všetkých zamestnancov, študentov a aj rodičov školy. Potešilo nás, že až 93 % respondentov vie ako triediť odpad a preferuje opravu starého elektrospotrebiča pred kúpou nového.

Študenti sa oboznámili aj s problémom odpadu v Afrike, kde končí väčšina európskeho a amerického elektroodpadu a kde už malé deti v neľudských podmienkach hľadajú súčiastky, z ktorých sa dajú ešte získať vzácne kovy. Študenti dostali link na film Vitajte v Sodome – práve o živote týchto detí v Afrike.

Nakoniec sme sa oboznámili s individuálnymi aktivitami študentov, kde treba vyzdvihnúť iniciatívu Ivanky Ábelovej a Dušana Pavúra, ktorí našli čierne skládky a sami ich vyčistili. Poslali aj fotografie.

No a čo záverom?

📌 Šetrne používať elektrospotrebiče a predlžovať im tým životnosť.

📌 Kupovať novú elektroniku, až keď sa nedá opraviť.

📌 Likvidovať zariadenia na oficiálnych odberných miestach.

****


Lokalita znečistená stavebným odpadom, Súľov ( foto Pavúr 2021)



Vyzbieraný odpad ( foto Pavúr 2021)



Lokalita po vyčistení( foto Pavúr 2021)

****

A takto vyzerá dištančný Deň Zeme. ( foto Jakubcová, 2021)